Premier wil Madiba-standbeeld ‘verbeter’Die standbeeld van oudpres. Nelson Mandela buite die provinsiale wetgewer in Mbombela (Nelspruit) Foto:Mpumalanga Provincial Treasury/Facebook Refilwe Mtshweni, premier van Mpumalanga, het die LUR vir kuns en kultuur versoek om die standbeeld van wyle pres. Nelson Mandela “reg te maak sodat dit meer soos hy kan lyk”. Die standbeeld is in opdrag van die regering vervaardig en in September buite die provinsiale wetgewer in Mbombela (Nelspruit) opgerig teen ŉ koste van R8,2 miljoen. Sy het opgemerk daar is ŉ paar foute ná die standbeeld amptelik onthul is. “Mense het ook op sosiale media hul misnoeë te kenne gegee dat die standbeeld nie soos die oudpresident lyk nie, en ander het direk met die premier daaroor gesels,” het Zibonele Mncwango, woordvoerder vir die premier, gesê. “Die premier het die LUR vir kuns en kultuur genader om die standbeeld binne 30 dae reg te maak, omdat die standbeeld versuim het in sy doel om hulde te bring aan die nalatenskap van pres. Nelson Mandela. Die premier respekteer die mening en persepsie van mense oor die standbeeld en versoek kalmte en geduld terwyl die saak hanteer word.” Sibongile Nkosi, woordvoerder vir die departement van kuns en kultuur, het Vrydag bevestig die regering het R8,2 miljoen op die standbeeld spandeer. “Ons is in gesprek met die diensverskaffer en ondersoek maniere om die standbeeld reg te maak. Die geld [R8,2 miljoen] was nie net om die standbeeld op te rig nie, maar vir talle ander dinge, waaronder die ontwerp,” het Nkosi gesê.